KOMISIJOS REGLAMENTAS (ES) Nr. 164/2010
2010 m. sausio 25 d.
dėl laivų vidaus vandenų navigacijos elektroninių pranešimų techninių specifikacijų, nurodytų Europos Parlamento ir Tarybos direktyvos 2005/44/EB dėl suderintų upių informacijos paslaugų (UIP) Bendrijos vidaus vandens keliuose 5 straipsnyje
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. rugsėjo 7 d. Europos Parlamento ir Tarybos direktyvą 2005/44/EB dėl suderintų upių informacijos paslaugų (UIP) Bendrijos vidaus vandens keliuose (1), ypač jos 5 straipsnio 1 dalies b punktą,
kadangi:
(1)
UIP reikėtų kurti ir diegti darniai, bendradarbiaujant ir atvirai.
(2)
Reikėtų apibrėžti technines vidaus vandenų navigacijoje taikomų elektroninių pranešimų iš laivų specifikacijas.
(3)
Techninės elektroninių pranešimų iš laivų specifikacijos turėtų būti pagrįstos direktyvos II priede nustatytais techniniais principais.
(4)
Techninėse specifikacijose turėtų būti atsižvelgiama į susijusių tarptautinių organizacijų atliktą darbą. Turėtų būti užtikrintas kitų transporto rūšių eismo valdymo paslaugų, ypač jūrų eismo valdymo ir informacijos paslaugų, tęstinumas.
(5)
Taip pat turėtų būti deramai atsižvelgta į darbą, kurį atliko elektroninių pranešimų iš laivų ekspertų grupė, kurią sudarė valstybių narių kompetentingų institucijų, atsakingų už elektroninius pranešimus iš laivų sistemos įgyvendinimą, atstovai, kitų oficialių vyriausybinių įstaigų nariai ir pramonės stebėtojai.
(6)
Techninės specifikacijos turėtų atitikti dabartinį techninį lygį. Atsižvelgus į patirtį, įgytą taikant Direktyvą 2005/44/EB, taip pat į būsimą technikos pažangą, gali prireikti iš dalies keisti technines specifikacijas. Keičiant technines specifikacijas turėtų būti deramai atsižvelgta į elektroninių pranešimų iš laivų ekspertų grupės atliktą darbą.
(7)
Šiame reglamente nustatytos priemonės atitinka pagal 1991 m. gruodžio 16 d. Tarybos direktyvos 91/672/EEB dėl vidaus vandenų keliais krovinius ir keleivius vežančių laivų kapitonams išduotų nacionalinių pažymėjimų abipusio pripažinimo 7 straipsnį sudaryto komiteto nuomonę (2),
PRIĖMĖ ŠĮ REGLAMENTĄ:
1 straipsnis
Vidaus vandenų navigacijoje taikomų elektroninių pranešimų iš laivų techninės specifikacijos yra apibrėžtos priede.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 25 d.